КъыхэтхыкIыныгъэм пожьэ
Жэпуэгъуэм и 1-м Урысей Федерацэм щрагъэжьащ цIыхухэр къыхэтхыкIыныр. СтатистикэмкIэ къэрал управленэм Кавказ Ищхъэрэ щIыналъэ округым щиIэ къудамэм и унафэщIым и къуэдзэ Гъащтэ Аурикэ иригъэкIуэкIащ абы теухуа зэIущIэ.
Гъащтэм зэрыжиIамкIэ, Iуащхьэмахуэ щIыналъэм щекIуэкIыну къыхэтхыкIыныгъэм къигъэлъэгъуэнущ 2020 гъэм яублэну Урысейпсо къэпщытэныгъэм Къэбэрдей-Балъкъэрыр зэрыхуэхьэзырыр.
ЯпэIуэкIэ ирагъэкIуэкIа къыхэтхыкIыныгъэхэм елъытауэ, мы зи чэзур Iыхьэ зыбжанэу зэхэлъынущ. Псалъэм папщIэ, www.gosuslugi.ru сайтым епха дэтхэнэ зыри хуитщ жэпуэгъуэм и 1-10-хэм къриубыдэу къыхэтхыкIыныгъэм и напэкIуэцIым зыхитхэну, езым и закъуэ мыхъуу, унагъуэм исхэми я цIэр хигъэхьэну. А махуипщIым къриубыдэу зэхуахьэса тхыгъэхэм хэплъэжынущ къыкIэлъыкIуэ махуитхум. АдэкIэ жэпуэгъуэм и 16-27-хэм екIуэкIынущ къыхэтхыкIыныгъэм и етIуанэ Iыхьэр — СтатистикэмкIэ къэрал управленэм и лэжьакIуэхэм унагъуэ-унагъуэкIэ къызэхакIухьынущ Iуащхьэмахуэ щIыналъэр.
КъызэрыхатхыкI тхылъым упщIэ 25-рэ итщ. Ахэр теухуащ цIыхур зыщыщ лъэпкъым, зыпэрыт лэжьыгъэм, къыщалъхуа махуэм, нэчыхь иIэ-имыIэ, и щIэныгъэм, нэгъуэщIхэми. Къыхэгъэщыпхъэщи, къыхэзытхыкIыр щIэупщIэркъым паспорти, нэгъуэщI тхылъи. КъищынэмыщIауэ, Росстатым зэхуихьэс тхыгъэр щэхуу ехъумэ, хэIущIыIу ищIыркъым.
— Ди лэжьакIуэхэр тыншу къыпхуэцIыхуну хуэпауэ щытынущ: пыIэ ящхьэрыгъынущ, пщэдэлъ щIыху ядэлъынущ, къыхэтхыкIыныгъэм и дамыгъэр тету, апхуэдэу сумкIэ щIыху я плIэм идзауэ щытынущ. Къыхэзгъэщынут цIыхухэр къыддэмылэжьэну зэрыхуитыр, залымыгъэ зэрырамыхынур. ЦIыхубэр къыддэлэжьэну хуэмеймэ, зытпыIуадзмэ, къыхэтхыкIыныгъэр екIуэкIыххэнукъым. Аращи, нобэкIэ ди къалэн нэхъыщхьэр — мы Iуэхугъуэр зэрымышынагъуэр, и зэран къазэремыкIынур ди цIыху-хэм къагурыдгъэIуэнырщ. КъыхэтхыкIыныгъэм къигъэлъагъуэр зыщ — ди цIыхухэм я щыIэкIэ-псэукIэр зыхуэдэр, я щIэныгъэр здынэсыр, ебэкI лъэпкъыгъуэхэр, ахэр бзэ зэрыпсалъэр къэхутэнырщ, — жиIащ Гъащтэ Аурикэ.
Фырэ Анфисэ.
